ჯონ ბონ ჯოვი
ჯონ ფრენსის ბონჯოვი უმცროსი (ინგლ. John Francis Bongiovi, Jr., დ. 2 მარტი, 1962), უფრო მეტად ცნობილი, როგორც ჯონ ბონ ჯოვი — ამერიკელი მომღერალი-სიმღერების ავტორი, მუსიკალური პროდიუსერი, ქველმოქმედი და მსახიობი, ყველაზე კარგად ცნობილი, როგორც როკ-ჯგუფ ბონ ჯოვის 1983 წელს დამაარსებელი და ლიდერი. თავისი კარიერის განმავლობაში გამოცემული აქვს ორი სოლო ალბომი და 12 სტუდიური ალბომი ჯგუფთან. ჩანაწერები დღემდე გაყიდულია 130 მილიონზე მეტი ასლის ოდენობით. გარდა ამისა, 1990-იანი წლებიდან მან კინოფილმებში მონაწილეობაც დაიწყო. მის როლებს შორის არის მონაწილეობა სერიალებშიც — „სექსი დიდ ქალაქში“ და „ელი მაკბილი“. როგორც სიმღერების ავტორი, ბონ ჯოვი 2009 წლიდან შეყვანილია სიმღერების ავტორების დიდების დარბაზში. 2012 წელს იგი Billboard-ის მუსიკალურ ბიზნესში ყველაზე გავლენიანი პიროვნებების სიაში #50 პოზიციას იკავებდა. 1996 წელს People-მა იგი დაასახელა „ყველა დროის 50 ლამაზ პიროვნებას“ შორის. 2000 წელს იგივე ჟურნალმა მას უწოდა ყ„ველაზე სექსუალური როკ-ვარსკვლავი“. VH1-ის „100 ყველაზე სექსუალური შემსრულებლის“ სიაში ჯონი მეთერთმეტე ადგილს იკავებდა. Hit Parader-ის „100 საუკეთესო მძიმე მეტალის ვოკალისტის“ სიაში ჯონს 31-ე ადგილი ეკავა.